Σουβλάκια κοτόπουλου με ασιατικά αρώματα και κρούστα σουσαμιού
Εγγύς και Άπω Ανατολή σε ένα πιάτο! Το σουβλάκι της μεσογειακής γειτονιάς μας μαρινάρεται σε μέλι, σόγια, τζίντζερ και μουστάρδα και ψήνεται με μια λαχταριστή κρούστα από σουσάμι!
8 σουβλάκια με φιλέτο μπούτι κοτόπουλου (περίπου 1.200 γρ. κρέας, σε κομμάτια των 2-3 εκ.) , αλάτι, φρεσκοτριμμένο πιπέρι, 1 κουτ. σούπας μέλι , 3 κουτ. σούπας χυμός λεμονιού , 100 ml ελαιόλαδο , 2 κουτ. σούπας σάλτσα σόγιας , 2 κουτ. γλυκού τζίντζερ, σε σκόνη , 1 σκελίδα σκόρδο, κοπανισμένη , 1 κουτ. σούπας μουστάρδα, 1/2 φλιτζ. τσαγιού ανάμεικτα λευκό σουσάμι και μαυροκούκι, καβουρδισμένα σε αντικολλητικό τηγάνι για 2-3 λεπτά, χωρίς λιπαρή ουσία
Για να φτιάξουμε σουβλάκια κοτόπουλου με ασιατικά αρώματα και κρούστα σουσαμιού, ξεκινάμε αλατοπιπερώνοντας τα σουβλάκια κοτόπουλου.Ανακατεύουμε σε σκεύος που να χωράει τα καλαμάκια μας σε μία στρώση, όλα τα υλικά της μαρινάδας.  Βάζουμε τα σουβλάκια και ανακατεύουμε να καλυφθούν καλά.Σκεπάζουμε το σκεύος με διαφανή μεμβράνη και αφήνουμε στο ψυγείο για 2 ώρες.Προθερμαίνουμε τον φούρνο στους 200°C, στη λειτουργία του αέρα. Λαδώνουμε ένα ταψί που να χωράει άνετα τα σουβλάκια, τα αραδιάζουμε εκεί και πασπαλίζουμε με το μισό μείγμα σουσαμιών. Τα γυρίζουμε από την άλλη πλευρά, αλατοπιπερώνουμε και πασπαλίζουμε με το υπόλοιπο μείγμα.Τα ψήνουμε για 12-16 λεπτά ή μέχρι να γίνουν και να ροδίσουν απαλά, γυρίζοντάς τα μία φορά. Ελέγχουμε αν έχουν γίνει και στο εσωτερικό. Δεν θα πρέπει να έχει μείνει κανένα ροζέ σημείο.
Κοτόπουλο,Σουσάμι